Sandrine Bailly
Sandrine Bailly (sündinud 25. novembril 1979 Belleys) on Prantsusmaa laskesuusataja. Bailly suusatas viimast vahetust nii pronksmedali võitnud Prantsusmaa teatenaiskonnas 4×6 km teatesõidus 2006. aasta taliolümpiamängudel Torinos kui ka hõbemedali saanud võistkonnas 2010. aasta taliolümpiamängudel Vancouveris. Maailma karikasarjas osales Bailly esimest korda 9. märtsil 2000 Soomes Lahti etapil 15 km eraldistardiga sõidus ja sai 76 osaleja seas 49. koha. Järgmisel päeval toimunud jälitussõidus saavutas ta 42. koha. MK-punktiarve avas ta sama aasta sügisel Itaalias Anterselvas eraldistardiga sõidus 22. ja sprindis 26. Ning juba oma elu viienda MK-etapi ta võitis: sessamas Anterselvas mõni nädal hiljem, 14. detsembril 2000 toimunud 15 km eraldistardiga toimunud võistluse. Kuid järgmise MK-etapi võitis ta alles 2003. aastal. Ta on 28. märtsi 2010 seisuga võitnud 20 MK-etappi. Hooajal 2004/05 võitis ta maailma üldkarika. Maailmameistrivõistlustel on ta võitnud kaheksa medalit: ühe kulla, kaks hõbedat ja viis pronksi. Maailmameistriks tuli ta 10 km jälitussõidus 2003. aastal Venemaal Hantõ-Mansiiskis, saades kuldmedali koos Martina Glagowiga; mõlemad tegid kaks möödalasku ja lõpetasid sajandiksekundi pealt võrdse ajaga. Esimest korda osales ta maailmameistrivõistlustel 2001 Sloveenias Pokljukas, tulles eraldistardist 35. kohale ja teatesõidus 5. kohale. 2002. aasta taliolümpiamängudel USA-s Salt Lake Citys saavutas Bailly sprindis 7. ja jälitussõidus 17. koha. Prantsusmaa naiskond oli 9. Järgmist korda pääses ta MM-ile 2003, kui ta jälitussõidus esikohta jagas. Lisaks võitis ta pronksmedali ühisstardis Venemaa sportlaste Albina Ahhatova ja Svetlana Išmuratova järel. Eraldustardist sõidus oli ta 20. ja jälitussõidus 7. Kahest individuaalkullast hoolimata (teise võitis Sylvie Becaert) saavutas Prantsusmaa naiskond alles 5. koha, kusjuures Bailly tegi teises vahetuses koguni 8 möödalasku. 2004. aasta MM toimus Saksamaal Oberhofis. Bailly saavutas eraldistardist 4., sprindis 5., jälitussõidus 12. ja lõpuks ühisstardis kolmanda koha Liv Grete Poirée ja Katrin Apeli järel. Bailly tõi Prantsusmaa naiste ainsa medali, aga lisaks temale oli igal distantsil veel keegi prantslannadest 8 parema seas ja see andis teatesõidus suuri lootusi. Ometi lõppes teatesõit taas 5. kohaga, kuigi Bailly ei teinud viimases vahetuses ühtki möödalasku. 2005. aasta MM toimus Austrias Hochfilzenis. Bailly saavutas eraldistardis ja sprindis 4. ning jälitussõidus ja ühisstardis 9. koha. Ülejäänud naiste parimaks individuaaltulemuseks jäi 8. koht, aga teatesõidus tuldi neljandaks. Edu tagas hea laskmine: kõigi vahetuste peale kokku ainult neli eksimust (Baillylt viimases vahetuses 1). Peeti ka segateatevõistlus, kus Prantsusmaa I koondis (avavahetust sõitis Bailly) kaotas Prantsusmaa II-le, kohad vastavalt 6. ja 5. 2006. aasta taliolümpiamängudel Itaalias Torinos saavutas Bailly eraldistardis ja sprindis 6., jälitussõidus 12. ja ühisstardis 10. koha. Florence Baverel-Robert tuli sprindis olümpiavõitjaks. Teatesõidu avavahetuse lõpetas Prantsusmaa alles 14. kohal, aga Baverel-Robert, Becaert ja Bailly suutsid tuua Prantsusmaa pronksmedalile. Samal aastal peeti maailmameistrivõistlused segateatesõidus, mida olümpiamängude kavas ei olnud. Prantsusmaa (Bailly sõitis kolmandat vahetust) saavutas Venemaa ja Saksamaa järel pronksmedali. 2007. aasta MM toimus Anterselvas. Bailly saavutas eraldistardis ja sprindis 9., jälitussõidus 30. ja ühisstardis 23. koha, aga teatesõidus aitas Prantsusmaal võita kaks hõbemedalit. Naiskonnas sõitis ta viimast vahetust ja tabas kõik märgid (võitis Saksamaa), segateatevõistkonnas teist vahetust ja tegi võistkonna mõlemad möödalasud (võitis Rootsi). 2008. aasta MM toimus Rootsis Östersundis. Eraldistardis saavutas ta 26., sprindis ja jälitussõidus 5. ning ühisstardis 12. koha. Bailly oli ainus prantslanna, kes 8 parema hulka pääses, mistõttu naiskondlikku pronksmedalit Saksamaa ja Ukraina järel võib pidada üllatuseks. Bailly sõitis naiskonnas viimast vahetust. Segateatevõistkonda teda ei arvatud ja see jäi 7. kohale. 2009. aasta MM toimus Lõuna-Koreas Pyeongchangis. Bailly saavutas eraldistardist 9., sprindis 10., jälitussõidus 40. ja ühisstardis 27. koha. Individuaalselt oli prantslannade parim tulemus 7. koht, mistõttu naiskondlikku pronksmedalit Venemaa ja Saksamaa järel võib pidada üllatuseks. Bailly sõitis naiskonnas viimast vahetust ja tegi koguni 5 möödalasku, neist 3 viimases tiirus. Segateatevõistkonnas tuli Prantsusmaa koguni maailmameistriks, aga Bailly sinna ei kuulunud. 2010. aasta taliolümpiamängudel Kanadas Vancouveris tuli Bailly eraldistardis 52., sprindis 15., jälitussõidus 27. ja ühisstardis 7. kohale. Kaks prantslannat, Marie Dorin ja Marie-Laure Brunet tulid individuaalselt pronksmedalile. Naiskondlikult saavutas Prantsusmaa koguni hõbemedali Venemaa järel. Bailly sõitis viimast vahetust ja tegi üksnes ühe möödalasu.